হোয়েন মাই নেম ওয়াজ কেওকো

হোয়েন মাই নেম ওয়াজ কেওকো হলো ২০০২ সালে প্রকাশিত এশীয় ঐতিহাসিক কল্পকাহিনীভিত্তিক একটি উপন্যাস, যা লিখেছেন কোরিয়ান-আমেরিকান লেখক লিন্ডা সু পার্ক। এটি প্রথম প্রকাশিত হয় ২০০২ সালের ১৮ মার্চ, ক্ল্যারিয়ন বুকস থেকে। উপন্যাসের মূল পটভূমি হলো দ্বিতীয় বিশ্বযুদ্ধের সময়কালীন কোরিয়া, যখন জাপান কোরিয়া দখল করে এবং কোরীয় সংস্কৃতি সংস্কারের উদ্যোগ নেয়। কাহিনিটি দুই কোরীয় ভাইবোন, টে-ইয়ুল (Tae-Yul) এবং সুন-হি (Sun-hee)-এর দৃষ্টিকোণ থেকে বর্ণিত হয়েছে।

কাহিনী সারসংক্ষেপ
এই কাহিনীটি ১৯৪০-এর দশকে কোরিয়ার প্রেক্ষাপটে আবর্তিত হয়েছে। উপন্যাসটি দুই ভাইবোন সুন-হি এবং তার ভাই টে-ইয়ুলের ভিন্ন ভিন্ন দৃষ্টিকোণ থেকে বর্ণনা করা হয়েছে।

জাপানি আইন ও নতুন নাম
জাপানি সরকারের নতুন আইনের ফলস্বরূপ সকল কোরীয় নাগরিককে জাপানি ভাষায় নতুন নাম গ্রহণ করতে বাধ্য করা হয়। সুন-হির পরিবার শেষ নাম হিসেবে "কানেয়ামা" বেছে নেয়। এর কারণ হলো, এটি অনুবাদ করলে দাঁড়ায় 'কা-নে' মানে 'স্বর্ণ' এবং 'ইয়ামা' মানে 'পাহাড়'।

প্রথম নামের জন্য পরিবারের প্রত্যেকে জাপানি বর্ণমালার একটি করে অক্ষর বেছে নেয়। সুন-হি 'K' অক্ষরটি বেছে নেওয়ায় তার নাম হয় কানেইয়ামা কেওকো (Kaneyama Keoko), এবং টে-ইয়ুল 'N' অক্ষরটি বেছে নেওয়ায় তার নাম হয় কানেইয়ামা নোবুও (Kaneyama Nobuo)।

ভাইবোনের জীবনযাত্রা
উপন্যাসটির এক পর্যায়ে, কেওকো/সুন-হির স্কুলবন্ধু তোমোর (Tomo) সাথে সখ্যতা এবং জাপানি কাঞ্জি-এর প্রতি তার আগ্রহের ব্যপারে দেখানো হয়। অন্যদিকে নোবুও/টে-ইয়ুলের আগ্রহ তৈরি হয় যন্ত্রপাতির কাজের প্রতি।

জাপানের কোরিয়া আক্রমণের কারণে খাদ্যের অভাব দেখা দেয় এবং সুন-হি ও টে-ইয়ুলের পরিবারের সদস্যদের মধ্যে প্রায়শই ঝগড়া হতো। পার্ল হারবারে হামলার কারণে যখন মার্কিন যুক্তরাষ্ট্র যুদ্ধে প্রবেশ করে, পরিস্থিতি আরও উত্তপ্ত হয়ে ওঠে। এই সময়েই টে-ইয়ুল প্রথম একটি বিমান দেখতে পায় এবং নিজে বিমান চালানোর স্বপ্ন দেখতে শুরু করে।

চাচার বিপদ ও প্রতিরোধ আন্দোলন
ভাইবোনদের জীবন তুলনামূলকভাবে নিরস ছিল, কেবল এলাকার ব্লক লিডার মাঝে মাঝে সরকারি খবর শোনানোর জন্য সবাইকে একত্র করত। এক রাতে সুন-হি তার চাচার জন্য রাতের খাবার নিয়ে যায়, যিনি একটি প্রিন্টিং শপে কাজ করতেন। পথে তার বন্ধু তোমো তাকে থামিয়ে একটি অস্পষ্ট সতর্কবার্তা দেয়। সুন-হি মনে করে তার চাচা বিপদে আছেন। এই সতর্কবার্তা শুনেই তার চাচা পালিয়ে যান। টে-ইয়ুল-এর বর্ণনার মাধ্যমে জানা যায়, তাদের চাচা গোপনে কোরীয় প্রতিরোধ আন্দোলনের জন্য সংবাদপত্র ছাপাতেন।

তবে, সুন-হি শীঘ্রই জানতে পারে যে তোমোর সতর্কবার্তা তার চাচার প্রতিরোধ আন্দোলনের বিষয়ে ছিল না, বরং সরকার সামরিক বাহিনীর জন্য সমস্ত ধাতব সামগ্রী (চাচার ছাপার যন্ত্রসহ) নিয়ে যাওয়ার পরিকল্পনা করছিল। ফলে তার চাচার পালিয়ে যাওয়া ছিল অনর্থক, এবং পাড়ার ব্লক লিডার যখন প্রকাশ্যে তার পালিয়ে যাওয়ার কথা ঘোষণা করে, তখন বিষয়টি আরও মর্মান্তিক হয়ে ওঠে।

কামিকাযে মিশন
দিন গড়ানোর সাথে সাথে দুই ভাইবোন কামিকাযি বিমানচালক সম্পর্কে খবর শুনতে পায়, যা টে-ইয়ুলকে মুগ্ধ করে। একসময় পুলিশ টে-ইয়ুলকে চাচার সাথে একটি বৈঠকের ব্যবস্থা করিয়ে দেওয়ার জন্য চাপ দেয়। এতে সে প্রচণ্ড চাপে পড়ে, কারণ রাজি হলে চাচার গ্রেফতার নিশ্চিত, আর প্রত্যাখ্যান করলে সরকারের রোষানলে পড়তে হবে। এই কঠিন পরিস্থিতি এড়াতে টে-ইয়ুল ইম্পেরিয়াল জাপানিজ সেনাবাহিনীতে যোগ দেয়, যা তাকে পুলিশের অনুরোধ গ্রহণ বা প্রত্যাখ্যান না করে দেশ ছাড়ার সুযোগ করে দেয়।

প্রশিক্ষণ চলাকালীন টে-ইয়ুল দুজন জাপানি অফিসারকে কোরীয়দের নিয়ে উপহাস করতে ও বিদ্রূপ করতে শোনে। তারা কোরীয়দের স্বেচ্ছাসেবী মিশনের জন্য "অযোগ্য এবং কাপুরুষ" মনে করত। এই কারণে, টে-ইয়ুল অবিলম্বে স্বেচ্ছাসেবী হিসেবে নাম লেখায়, কিন্তু জানতে পারে এটি একটি কামিকাযি মিশন। সৈন্যদের অভাবে তার প্রাথমিক বিমান প্রশিক্ষণ সংক্ষিপ্ত করা হয়। টে-ইয়ুল গোপনে এই নিশ্চিত মৃত্যু থেকে বাঁচার একটি উপায় খুঁজতে থাকে।

প্রত্যাবর্তন
মিশনের দিন আবহাওয়া খারাপ থাকায় পাইলটদের পক্ষে সফলভাবে উড়ে যাওয়া অসম্ভব ছিল, ফলে টে-ইয়ুল সেইবার রক্ষা পায়। টে-ইয়ুল এবং অন্যরা ঘাঁটিতে ফিরে এলে তাদের গ্রেফতার করা হয়।

কয়েক মাস পর ব্লক লিডাররা ঘোষণা করে যে জাপান মার্কিন যুক্তরাষ্ট্রের কাছে যুদ্ধে হেরে গেছে। টে-ইয়ুল বাড়ি ফিরে আসে এবং তার পরিবারের কাছে স্বীকার করে যে তার গোপন পরিকল্পনা ছিল যে, সম্ভব হলে সে আমেরিকান জাহাজ লক্ষ্য করার পরিবর্তে অন্য এক কামিকাযি পাইলটকে ধ্বংস করবে।

যুদ্ধ শেষে সবাই একসাথে হলে, কোরিয়া স্বাধীন হওয়ার পর তাদের বাবার কাছে শেখা কোরীয় বর্ণমালা, সুন-হি এবার তার ভাইকে শেখায়।

সমালোচনা
হোয়েন মাই নেম ওয়াজ কেওকো বইটি সমালোচকদের কাছ থেকে ইতিবাচক প্রতিক্রিয়া পেয়েছে। এটি স্কুল লাইব্রেরি জার্নাল থেকে একটি এবং হর্ন বুক গাইড থেকে দুটি পর্যালোচনা পেয়েছে। অডিওফাইল ম্যাগাজিন বইটির গল্পের প্রশংসা করেছে, তবে অডিওবুক বর্ণনার সমালোচনা করে বলেছে যে এটি "মাঝে মাঝে নিষ্প্রাণ এবং আবেগহীন" ছিল। পাবলিশার্স উইকলি হোয়েন মাই নেম ওয়াজ কেওকোকে একটি স্টারড রিভিউ দিয়ে লিখেছে যে, " গল্পে ভিন্ন ভিন্ন বর্ণনাকারী ব্যবহারের মাধ্যমে পার্ক কোরীয় সমাজে নারী ও পুরুষের ভূমিকার পার্থক্য সূক্ষ্মভাবে তুলে ধরেছেন এবং বিস্তারিত বিবরণ দুই ভাইবোন ও তাদের জগৎ সম্পর্কে একটি স্পষ্ট চিত্র প্রদান করে।" ক্লিয়্যাট এবং রিডিং টাইম উভয়ই এই কাজের প্রশংসা করেছে। ক্লিয়্যাট মন্তব্য করেছে যে এটি পাঠ্যক্রমে ব্যবহারের জন্য উপযোগী হবে। বিশেষ করে সাহিত্য, ইতিহাস বা "কোরীয় বংশোদ্ভূত শিক্ষার্থী এবং যারা তাদের গল্পে গভীরতা পছন্দ করে এমন ভালো শিক্ষার্থীদের" জন্য এটি উপযোগী হবে।

সম্মাননা
 সিসিবিসি নিউবেরি অ্যাওয়ার্ড ডিসকাশন
 অনার বুক, সিসিবিসি প্রিন্টজ অ্যাওয়ার্ড ডিসকাশন

 তথ্যসূত্র 

বিষয়শ্রেণী:মার্কিন শিশুতোষ উপন্যাস